Viltusdmitrijs II

Viltusdmitrijs II (, , miris ) bija Krievijas juku laiku pretendents uz troni, kurš apgalvoja, ka ir 1606. gadā ievēlētais Krievijas cars Dmitrijs Ivanovičs (Viltusdmitrijs I).

 Valdnieka tituls 
"Mēs, Dimitrijs Ivanovičs, visas Krievijas imperators, Maskavas valsts pavēlnieks un patvaldnieks, visas Krievijas lielkņazistes cars, Dieva dots valdnieks, Dieva izvēlēts, Dieva aizsargāts, Dieva svaidīts un paaugstināts pār visiem pārējiem valdniekiem, tāpat kā otrs Izraēls, ko vada un apgaismo Dieva spēks, kristiešu imperators no saules ausmas līdz rieta pusei, un daudzu apgabalu valdnieks un pavēlnieks."Мы, Димитрий Иванович, Император Всероссийский, Повелитель и Самодержец Московской Державы, Царь всего Великого Княжества Русского, Государь Богодарованный, Богоизбранный, Богохранимый, Богом помазанный и вознесенный над всеми другими Государями, подобно другому Израилю руководимый и осеняемый Силою Божией, Христианский Император от солнечного восхода и запада, и многих областей Государь и Повелитель История о Великом Княжестве Московском, происхождении Великих Русских Князей, недавних смутах, произведенных там тремя Лжедмитриями и о московских законах, нравах, правлении, вере и обрядах, которую собрал и обнародовал в Лейпциге 1620 г. Петр Петрей де Ерлезунд. М. 1867. (krieviskais tulkojums noː Petrejus de Erlesunda, Petrus Historien und Bericht von dem Großfürstenthumb Muschkow 1620)

 Dzīvesgājums 
Troņa pretendenta patiesā izcelsme nav zināma. Zināms, ka 1607. gadā viņš Lietuvas lielkņazistes pierobežā Starodubas pilsētā sevi pasludināja par caru Dmitriju (Viltusdmitrijs I), kurš izglābies no nogalināšanas 1606. gada maijā. To atzina arī trimdā esošā viņa sieva Marina Mnišeka. Ar kazaku un Jana Pjotra Sapjehas vadītā karaspēka palīdzību viņš līdz 1608. gadam ieguva kontroli pār lielāko daļu no Krievijas caristes dienvidrietumu daļas un gatavojās iekarot Maskavas kremli. Savu rezidenci troņa pretendents 1608. gada jūnijā ierīkoja nocietinātajā Tušinas ciemā (tagad Maskavas pilsētas daļa), tādēļ krievu historiogrāfijā viņš kļuvis pazīstams arī ar vārdu "Tušinas zaglis". Pēc tam, kad pie varas esošais cars Vasilijs IV Šuiskis 1609. gada martā noslēdza militāru savienību ar Zviedrijas karali Kārli IX, Polijas-Lietuvas valdnieks Sigismunds III 1609. gada vasarā pieteica karu Krievijai. Tā kā poļu un lietuviešu algotņi sāka pamest Tušinas cietoksni, 1609. gada decembrī Viltusdmitrijs no Tušinas aizbēga uz Kalugu, kur iekārtoja savu otro rezidenci, tādēļ viņa otrā palama ir "Kalugas zaglis". Savukārt patriarhs Filarets un pret Šuiski noskaņotie bajāri noslēdza savienību ar Sigismundu III, apsolot cara troni viņa dēlam Vladislavam. 1610. gada jūlijā poļu un lietuviešu karaspēks sakāva cara Šuiska karaspēku kaujā pie Klušinas, bet pretendenta Dmitrija karaspēks uzbruka Maskavai no dienvidu puses. Maskavas bajāri atcēla Vasiliju Šuiski no troņa un nodeva hetmanim Staņislavam Žolkevskim. 1610. gada 6. septembrī par Krievijas caru kronēja Vladislavu.
Savukārt troņa pretendentu Dmitriju (Viltusdmitriju II) 1610. gada 11. decembrī pie Kalugas medību laikā nogalināja viņa apsardzes priekšnieks Kasimovas hana Arslana dēls kņazs Urusovs (tatāruː Орак Янарслан улы).

Neilgi pēc tam 1611. gada 28. martā zviedru ieņemtajā Ivangorodā pie Narvas sevi par caru Dmitriju Ivanoviču pasludināja cits Krievijas troņa pretendents (Viltusdmitrijs III), kurš apgalvoja, ka ir izglābies no nāves Kalugā. Viņš velti meklēja atbalstu pie zviedriem, bet 1612. gadā viņu par caru atzina Pleskavas pilsoņi, un kā troņa pretendents viņš iekārtoja savu rezidenci Pleskavā, tādēļ ieguva palamu "Pleskavas zaglis". No turienes viņam padotie kazaki veica uzbrukumus arī Zviedru Vidzemes teritorijai. Viņš drīz zaudēja Pleskavas atbalstu un 1612. gada 18. maijā aizbēga uz Gdovu, 1. jūlijā viņu apcietināja un aizveda uz Maskavu, kur pēc cara Mihaila Romanova ievēlēšanas 1613. gadā sodīja ar nāves sodu.

 Atsauces 

 Ārējās saites 

Kategorija:Krievijas cari
Kategorija:1610. gadā mirušie